Diari Oficial de la Generalitat Valenciana


Sumari del DOGV 9452, del 19-10-2022 (2022/9542)

RESOLUCIÓ de 14 d'octubre de 2022, de la Vicepresidència i Conselleria d'Igualtat i Polítiques Inclusives, per la qual s'estableix el procediment de designació i selecció de vocalies del Consell Valencià de les Migracions.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9452

Data del DOGV
:   19-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/9542


Data del document
:   14-10-2022

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives

RESOLUCIÓ de 14 d'octubre de 2022, de la Vicepresidència i Conselleria d'Igualtat i Polítiques Inclusives, per la qual s'estableix el procediment de designació i selecció de vocalies del Consell Valencià de les Migracions. [2022/9542]  
El Decret 31/2022, de 25 de març, del Consell, pel qual es crea el Consell Valencià de les Migracions (d'ara en avant, el Consell) estableix, en el seu article 8, que el procediment de presentació i selecció de candidatures serà establit, quan siga procedent l'elecció o renovació del Consell, per resolució de la persona titular de la conselleria competent en matèria de política migratòria.  
L'article 4 de l'esmentat Decret estableix la següent estructura del Consell:  
a) Una presidència, que correspon a la persona titular de la conselleria competent en matèria de política migratòria.  
b) Dues vicepresidències  
c) 43 vocalies  
d) Una secretaria  
La vicepresidència primera serà nomenada per la presidència a proposta de les vocalies socials, que en el termini d'un mes des de la constitució del Consell elegiran una persona entre elles, per majoria simple. Per a complir amb el principi de paritat, si en aquest moment la vicepresidència institucional està ocupada per un home, la persona elegida per a ocupar la vicepresidència social haurà de ser una dona. El càrrec tindrà una duració màxima de tres anys, i donarà suport a la presidència en tot el que siga necessari.  
La vicepresidència segona correspon a la persona titular de la secretaria autonòmica competent en matèria de política migratòria.  
Pel que fa a les vocalies, l'article 7 del Decret estableix, d'una banda, l'existència de vocalies institucionals, que ho seran per designació dels òrgans o institucions públiques que s'han determinat per a cada àmbit, i, d'altra banda, l'existència de vocalies socials, el nomenament de les quals es farà mitjançant un sistema combinat de designació i selecció, i dintre d'aquesta última modalitat, segons criteris de representativitat o per desinsaculació.  
En virtut de l'exposat, i fent ús de les facultats que confereixen els articles 3 i 13 del Decret 170/2020, de 30 d'octubre, del Consell, d'aprovació del Reglament orgànic i funcional de la Vicepresidència i Conselleria d'Igualtat i Polítiques Inclusives en relació amb l'article 8 de l'esmentat Decret 31/2022, de 25 de març, del Consell, a proposta del director general d'Igualtat en la Diversitat, resolc:  
  
  
Primer. Procediment de designació de vocalies institucionals  
Tal i com disposa l'apartat 1.a de l'article 7 del Decret 31/2022, els òrgans que, segons la normativa vigent, tinguen assignades les àrees competencials de la Generalitat en les matèries d'educació, sanitat, justícia, treball, habitatge, participació, esport, política migratòria, igualtat de gènere, serveis socials d'acció comunitària, infància i adolescència, repte demogràfic i lluita contra la despoblació, relacions amb la Unió Europea i l'Estat hauran de fer una proposta de representació per a la corresponent vocalia institucional del Consell.  
  
D'acord amb els apartats 1.b, 1.c i 1.d, de l'article 7 del Decret 31/2022, la Federació Valenciana de Municipis i Províncies haurà de formular dues propostes, una en representació de municipis de més de 50.000 habitants i una altra de municipis de menys 50.000 habitants; les Universitats Públiques, conjuntament, una; la Delegació de Govern, prèvia acceptació de la invitació cursada per la conselleria competent en matèria de no discriminació i igualtat de tracte, una altra.  
Totes les propostes per al nomenament de les vocalies institucionals del Consell hauran de constar de dues persones, una vocal i una altra suplent, sent almenys una d'elles dona, i hauran de formular-se en el termini d'un mes des de la publicació d'aquesta resolució en el Diari Oficial de la Generalitat Valenciana, comunicant-ho a la direcció general d'Igualtat en la Diversitat.  
  
Segon. Procediment de designació de vocalies socials  
D'acord amb l'apartat 2.b de l'article 7 del Decret 31/2022, les organitzacions sindicals més representatives de la Comunitat Valenciana hauran de fer dues propostes i les associacions empresarials més representatives de la Comunitat Valenciana altres dues propostes per a les vocalies socials corresponents.  
D'altra banda, tal i com disposen els apartats 2.e i 2.f de l'article 7 del Decret 31/2022, la direcció general amb competències en infància i adolescència haurà de proposar la vocalia social de persona migrant menor d'edat sense referent familiar; i ACNUR, la vocalia social que la represente.  
Totes les propostes per al nomenament de les vocalies socials del Consell hauran de constar de dues persones, una vocal i una altra suplent, sent almenys una d'elles dona, i hauran de formular-se en el termini d'un mes des de la publicació d'aquesta resolució en el Diari Oficial de la Generalitat Valenciana, comunicant-ho a la direcció general d'Igualtat en la Diversitat.  
  
Tercer. Procediment de selecció de vocalies socials segons criteris de representativitat  
Tal com disposa l'apartat 2 de l'article 7 del Decret 31/2022, les vocalies socials del Consell nomenades per selecció seran:  
a) Cinc persones en representació d'entitats que treballen en l'àmbit de la migració amb implantació en almenys dues províncies de la Comunitat Valenciana, almenys una d'elles especialitzada en la protecció internacional;  
b) Cinc persones en representació d'entitats que treballen l'àmbit de la migració amb implantació local, almenys una de cada província;  
  
c) Sis persones en representació de col·lectius de persones migrants, almenys una de cada continent d'origen: Europa, Àfrica, Àsia i Amèrica.  
g) Una persona en representació d'entitats de defensa de drets de la infància, en el marc del Pacte per la Infància.  
Per a presentar candidatures, les entitats hauran d'utilitzar el formulari disponible en la pàgina web de la Vicepresidència i Conselleria d'Igualtat i Polítiques Inclusives, a través del següent enllaç:   
https://www.gva.es/downloads/publicados/IN/10688\_BI.pdf  
Cada candidatura constarà de dues persones, una vocal i una suplent, almenys una d'elles dona.  
Per a cada àmbit, si hi haguera més candidatures que vocalies, es prioritzarà la presència i preferència de persones migrants i, en segon terme, es tindrà en compte la representativitat, mesurada pel nombre d'avals rebuts d'altres entitats amb capacitat d'elevar propostes en el mateix àmbit. Finalment, es consideraran com a criteris de desempat la presència i preferència de dones i de persones de menor edat, per aquest ordre.  
En tot cas, atenent el que disposa l'article 7 del Decret 31/2022, de les entitats amb implantació en almenys dues províncies, s'haurà de seleccionar almenys una d'elles especialitzada en protecció internacional; de les entitats amb implantació local, s'haurà de seleccionar almenys una de cada província; i dels col·lectius de persones migrants, s'haurà de seleccionar almenys un de cada continent d'origen: Europa, Àfrica, Àsia i Amèrica.  
Les entitats que presenten candidatures i avals hauran d'acreditar la seua actuació en l'àmbit sectorial corresponent i el compliment d'almenys una de les següents condicions:  
a) Que l'entitat forma part de la Comissió Mixta per al Desenvolupament de l'Estratègia Valenciana de Migracions 2021-2026 o que va formar part del procés participatiu de l'Estratègia; ambdues qüestions es comprovaran d'ofici per la direcció general d'Igualtat a la Diversitat.  
  
b) Que l'entitat ha sigut beneficiària d'alguna subvenció per part d'una Administració Pública valenciana per a la realització d'activitats o l'execució de projectes vinculats a l'àmbit sectorial de la migració o de defensa dels drets de la infància -segons la vocalia a la qual presente candidatura-, en la Comunitat Valenciana en alguna ocasió en els últims tres anys i que no és deutora de reintegrament per la mateixa; s'acreditarà mitjançant el model de declaració responsable establit a l'efecte en el formulari.  
c) Que l'entitat acredite de forma fefaent la seua trajectòria i activitat pública en els últims tres anys en l'àmbit d'actuació corresponent, per qualsevol mitjà admés en dret.  
El termini de presentació de candidatures i avals s'obrirà a l'endemà de la publicació d'aquesta resolució en el Diari Oficial de la Generalitat Valenciana i tindrà una durada d'un mes.  
Per tal que els avals puguen considerar-se vàlids i ser admesos hauran de complir les següents condicions:  
- Les entitats no podran avalar cap candidatura a la vocalia a què postulen persones candidates.  
- Les entitats solament podran avalar la candidatura d'altres entitats dels mateixos àmbits d'actuació.   
- Les entitats solament podran avalar una única candidatura en cada àmbit d'actuació.  
En cas de concurrència d'avals, prevaldrà l'aval signat en data (dia i hora) posterior.  
Els avals hauran d'anar signats per la persona que representa legalment l'entitat avaladora d'acord amb el formulari disponible en la pàgina web de la Vicepresidència i Conselleria d'Igualtat i Polítiques Inclusives, a través del següent enllaç:  
https://www.gva.es/downloads/publicados/IN/10244\_BI.pdf   
i hauran d'acompanyar la candidatura de l'entitat avalada, juntament amb la documentació que acredite que l'òrgan de govern de l'entitat avaladora ha decidit avalar l'esmentada candidatura.  
Finalitzat el termini de presentació de candidatures i avals que s'indica en l'apartat anterior, la direcció general d'Igualtat en la Diversitat revisarà que les candidatures presentades compleixen els requisits de validesa per a participar en el procediment de selecció. En el cas que no es complisquen els requisits o no s'hagen presentat els documents preceptius, es requerirà a l'entitat que presenta la candidatura perquè, en un termini de deu dies hàbils, esmene la falta o acompanye els documents preceptius amb indicació que, si no ho fera, declararà el desistiment, prèvia resolució que haurà de ser dictada en els termes previstos en l'article 21 de la Llei 39/2015, d'1 d'octubre, del procediment administratiu comú de les administracions públiques.  
  
Quart. Procediment de selecció de vocalies socials per desinsaculació  
  
Tal i com disposa l'apartat 2.d de l'article 7 del Decret 31/2022, s'haurà de triar per desinsaculació entre les propostes que s'hagen postulat davant la secretaria del Consell per a ocupar una de les cinc de les vocalies socials que corresponen a persones migrants per cadascun d'aquests trams d'edat: menors de 18 anys, de 18 a 30 anys, de 31 a 50 anys, de 50 a 65 anys i majors de 65 anys.  
Les propostes seran formulades per les pròpies persones migrants i per a això hauran d'utilitzar el formulari disponible en la pàgina web de la Vicepresidència i Conselleria d'Igualtat i Polítiques Inclusives, a través del següent enllaç:   
https://www.gva.es/downloads/publicados/IN/10203\_BI.pdf   
presentant-lo de manera electrònica o presencial en algun dels registres a què fa referència l'article 16 de la Llei 39/2015, d'1 d'octubre, del procediment administratiu comú de les administracions públiques.  
  
La condició de persona migrant, l'edat i la residència a qualsevol municipi de la Comunitat Valenciana s'acreditaran mitjançant la presentació de documentació amb validesa oficial expedida per les autoritats públiques competents.  
El termini de presentació de propostes s'obrirà a l'endemà de la publicació d'aquesta resolució en el Diari Oficial de la Generalitat Valenciana i tindrà una durada d'un mes.  
Finalitzat el termini que s'indica en l'apartat anterior, la direcció general de Igualtat en la Diversitat revisarà que les propostes presentades compleixen els requisits de validesa per a participar en el procediment de desinsaculació.  
En el cas que no es complisquen els requisits o no s'hagen presentat els documents preceptius, es requerirà la persona perquè en un termini de deu dies hàbils esmene la falta o acompanye els documents preceptius amb indicació que, si no ho fa, es declararà el desistiment, prèvia resolució que haurà de ser dictada en els termes previstos en l'article 21 de la Llei 39/2015, d'1 d'octubre, del procediment administratiu comú de les administracions públiques.  
Posteriorment a la finalització del termini d'esmena, si escau, la direcció general d'Igualtat en la Diversitat publicarà la relació de persones que hagen sigut admeses en l'apartat destinat al Consell Valencià de les Migracions en la pàgina web de la Vicepresidència i Conselleria de Polítiques Inclusives, al qual es pot accedir a través del següent enllaç:  
  
https://inclusio.gva.es/va/web/igualdad-diversidad/consell-valencia-de-les-migracions   
La desinsaculació es farà en audiència pública, que serà anunciada amb una antelació mínima de 72 hores en l'esmentada pàgina web.  
La desinsaculació es farà per trams d'edat, de menor a major. La primera persona que resulte triada serà la titular. La persona suplent serà la següent triada del mateix gènere. En el moment en què dos trams d'edat tinguen representants que no siguen dones, en la resta es triaran només representants dones, sempre que hi hagen candidates.  
  
Cinqué. Proposta de nomenament  
En el termini màxim d'un mes des de la finalització del termini d'esmena de les candidatures i avals, la persona titular de la direcció general d'Igualtat en la Diversitat elevarà una proposta motivada a la persona titular de la presidència del Consell, a qui correspon el nomenament de les vocalies del Consell en virtut de l'apartat 1 de l'article 8 del Decret 31/2022. En eixa proposta s'incorporarà el nom de les persones designades o seleccionades d'acord amb els criteris establerts, llevat que les vocalies titulars inicialment acceptades, tant institucionals com socials, no estigueren compostes almenys la meitat d'elles per dones. Si fora eixe el cas, es realitzarà l'oportú sorteig per a determinar d'aquesta manera les substitucions necessàries per al compliment del principi de presència equilibrada d'homes i dones, que s'entendrà aconseguida si les dones representen almenys el 50 %.  
  
Sisé. Vacants  
Si realitzats els procediments de designació i selecció establerts en aquesta resolució, quedaren vocalies vacants, sense perjudici de que el Consell puga establir el seu propi reglament intern de funcionament d'acord amb el que estableix l'apartat 9 de l'article 11 del Decret 31/2022, podran convocar-se amb caràcter extraordinari procediments específics de selecció de vocalies socials segons criteris de representativitat per resolució motivada de la persona titular de la conselleria competent en matèria de política migratòria. Així mateix, podran nomenar-se les vocalies institucionals i socials pertinents una vegada hagen sigut designades per l'òrgan competent.  
  
  
Seté. Publicació  
A efectes del que disposa l'article 45 de la Llei 39/2015, d'1 d'octubre, del procediment administratiu comú de les administracions públiques, les convocatòries dels procediments específics de selecció de vocalies socials segons criteris de representativitat o desinsaculació i totes les resolucions de nomenament de les vocalies del Consell es publicaran en el Diari Oficial de la Generalitat Valenciana i en l'apartat dedicat al Consell Valencià de les Migracions de la web de la Vicepresidència i Conselleria d'Igualtat i Polítiques Inclusives.  
  
Contra aquesta resolució, que posa fi a la via administrativa, les persones interessades podran interposar un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de publicar-se. Així mateix, amb caràcter potestatiu es podrà interposar un recurs de reposició en el termini d'un mes a comptar des de l'endemà de publicar-se, davant del mateix òrgan que ha dictat la resolució. Tot això, de conformitat amb el que estableixen els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que les persones interessades en puguen exercir, si és el cas, qualsevol altre que estimen procedent.  
  
València, 14 d'octubre de 2022.- La vicepresidenta del Consell i consellera d'Igualtat i Polítiques Inclusives: Aitana Mas Mas.